Priekšlikums EIROPAS PARLAMENTA UN PADOMES DIREKTĪVA ar ko groza Padomes Direktīvu 64/432/EEK attiecībā uz elektroniskām datu bāzēm, kuras ietilpst dalībvalstu uzraudzības sistēmās /* COM/2011/0524 galīgā redakcija - 2011/0228 (COD) */





PASKAIDROJUMA RAKSTS Priekšlikums Eiropas Parlamenta un Padomes Regulai, ar ko groza Regulu (EK) Nr. 1760/2000 attiecībā uz liellopu elektronisku identificēšanu un atceļ noteikumus par liellopu gaļas brīvprātīgu marķēšanu, liek attiecīgi grozīt Padomes Direktīvu 64/432/EEK attiecībā uz elektroniskām datu bāzēm, kas ietilpst dalībvalstu uzraudzības sistēmās. Direktīvā 64/432/EEK paredzētajos elektronisko datu bāzu elementos līdz šim nav iekļautas nekādas norādes par elektroniskiem identifikācijas līdzekļiem. Tādēļ Padomes Direktīva 64/432/EEK attiecībā uz elektroniskām datu bāzēm, kas ietilpst dalībvalstu uzraudzības sistēmās, būtu jāgroza, ņemot vērā priekšlikumu Eiropas Parlamenta un Padomes Regulai, ar ko groza Regulu (EK) Nr. 1760/2000 attiecībā uz liellopu elektronisku identificēšanu un atceļ noteikumus par liellopu gaļas brīvprātīgu marķēšanu. Tas ir pamats šos divus priekšlikumus iesniegt vienā tiesību aktu paketē. Šis Eiropas Parlamenta un Padomes direktīvas projekts finansiāli neietekmē Eiropas Savienības budžetu. Tāpēc būtu attiecīgi jāgroza Direktīva 64/432/EEK. 2011/0228 (COD) Priekšlikums EIROPAS PARLAMENTA UN PADOMES DIREKTĪVA ar ko groza Padomes Direktīvu 64/432/EEK attiecībā uz elektroniskām datu bāzēm, kuras ietilpst dalībvalstu uzraudzības sistēmās EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[1], rīkojoties saskaņā ar parasto likumdošanas procedūru, tā kā: (1) Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā[2], piemēro liellopu un cūku tirdzniecībai Savienības teritorijā. Minētā direktīva nosaka, ka dalībvalsts kompetentā iestāde var ieviest uzraudzības sistēmu. Šajā sistēmā ietilpst elektroniska datu bāze, kurā jābūt vismaz vairākiem no tiem elementiem, kas paredzēti Direktīvā 64/432/EEK, cita starpā katra dzīvnieka identifikācijas kodam. (2) Eiropas Parlamenta un Padomes 2000. gada 17. jūlija Regula (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu[3], nosaka liellopu elektroniskās identifikācijas līdzekļu izmantošanas noteikumus. (3) Direktīvā 64/432/EEK paredzētajos elektronisko datu bāzu elementos nav iekļautas norādes par elektroniskiem identifikācijas līdzekļiem. (4) Savienības tiesību aktu konsekvences labad Direktīvā 64/432/EEK noteiktajam elektroniskajās datu bāzēs iekļaujamo elementu sarakstā šāds elements būtu jāpievieno. (5) Tādēļ Direktīva 64/432/EEK būtu attiecīgi jāgroza, IR PIEŅĒMUŠI ŠO DIREKTĪVU. 1. pants Direktīvas 64/432/EEK 14. panta 3. punkta C. daļas 1. apakšpunktu aizstāj ar šādu: “1) katra dzīvnieka: – vienreizējam identifikācijas kodam, – dzimšanas datumam, – dzimumam, – šķirnei vai apspalvojuma krāsai, – mātes identifikācijas kodam vai arī vienreizējam identifikācijas kodam, ko saskaņā ar Regulu (EK) Nr. 1760/2000 kā individuālu identifikācijas līdzekli no trešām valstīm importētam dzīvniekam piešķīrusi galamērķa dalībvalsts, – tās lauku saimniecības identifikācijas numuram, kurā dzīvnieks dzimis, – visu to saimniecību identifikācijas numuriem, kurās dzīvnieks turēts, un datumiem, kad saimniecība mainīta, – datumam, kad dzīvnieks miris vai nokauts, – ja dzīvniekam izmantots elektronisks identifikators, tā veidam.” 2. pants 1. Dalībvalstis vēlākais līdz [**] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu. Tās piemēro minētos noteikumus no [..]. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C xx, xx.xx.xxxx., xx. lpp. [2] OV 121, 29.7.1964., 1977/64. lpp. [3] OV L 204, 11.8.2000., 1. lpp.